遊南嶂同孫信道
作者：陳與義
朝代：宋

paragraphs: 遥瞻南嶂深復深，雙崖與天藏太陰。
青鞋濟勝不能懶，踏破積雪窮崎嶔。
空中朽樹抱孤篠，無竅蒼壁生橫林。
孤禽三叫危石裂，欲返未返神蕭森。
磴迴忽然何處所，當面煙如翠蛟舞。
石門泄風無晝夜，古木截道藏雷雨。
丹丘赤城去幾許，下視人間足塵土。
放身天地不自知，導以龍蛇翼熊虎。
山中異事記今晨，杖藜得道孫與陳。